title: REGULAMENTUL DE PUNERE ÎN APLICARE (UE) …/… AL COMISIEI de modificare a Regulamentului (UE) nr. 1301/2014 și a Regulamentului (UE) nr. 1302/2014 în ceea ce privește dispozițiile referitoare la sistemul de măsurare a energiei și la sistemul de colectare a datelor

text:
               REGULAMENTUL DE PUNERE ÎN APLICARE (UE) …/… AL COMISIEI

               din 13.6.2018

               de modificare a Regulamentului (UE) nr. 1301/2014 și a Regulamentului (UE) nr. 1302/2014 în ceea ce privește dispozițiile referitoare la sistemul de măsurare a energiei și la sistemul de colectare a datelor

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană
                  1
               , în special articolul 5 alineatul (11),

               întrucât:

               (1)Articolul 19 din Regulamentul (UE) 2016/796 al Parlamentului European și al Consiliului
                  2
                impune Agenției Uniunii Europene pentru Căile Ferate (denumită în continuare „agenția”) să adreseze Comisiei recomandări cu privire la specificațiile tehnice de interoperabilitate (STI-uri) și la revizuirea acestora, în conformitate cu articolul 5 din Directiva (UE) 2016/797, și să se asigure că STI-urile sunt adaptate la progresele tehnice, la tendințele pieței și la cerințele sociale.

               (2)La articolul 3 alineatul (5) litera (c) din Decizia (UE) 2017/1474
                  3
                se prevede că STI-urile se revizuiesc pentru a închide punctele rămase deschise.

               (3)La 22 septembrie 2017, Comisia a solicitat agenției să emită recomandări în temeiul articolului 5 alineatul (2) din Directiva (UE) 2016/797 în vederea revizuirii STI-urilor referitoare la subsistemul „energie” al sistemului feroviar din Uniune („STI ENE”), precum și a STI referitoare la subsistemul „material rulant – material rulant de călători și locomotive” al sistemului feroviar din Uniune („STI LOC&PAS”).

               (4)Anexa la Regulamentul (UE) nr. 1301/2014
                  4
                ar trebui modificată pentru a închide punctul deschis care abordează specificația privind protocoalele de interfață dintre sistemul de măsurare a energiei („SME”) și sistemul de colectare a datelor și pentru a îmbunătăți claritatea textului.

               (5)Anexa la Regulamentul (UE) nr. 1302/2014
                  5
                referitoare la SME ar trebui modificată pentru a se asigura concordanța dintre cele două STI.

               (6)La 4 octombrie 2017, agenția a emis o recomandare cu privire la modificările Regulamentului (UE) nr. 1301/2014.

               (7)La 14 noiembrie 2017, agenția a emis o recomandare cu privire la modificările Regulamentului (UE) nr. 1302/2014, care vizează, printre altele, dispozițiile referitoare la SME.

               (8)Măsurile prevăzute în prezentul regulament sunt conforme cu avizul comitetului înființat în temeiul articolului 51 alineatul (1) din Directiva (UE) 2016/797,

               ADOPTĂ PREZENTUL REGULAMENT:

               Articolul 1

               Regulamentul (UE) nr. 1301/2014 al Comisiei se modifică după cum urmează:

               (1)În considerentul 6, se elimină ultima teză.

               (2)Articolul 3 se elimină.

               (3)La articolul 9, alineatul (4) se înlocuiește cu următorul text:

               „Pe lângă implementarea sistemului de colectare la sol a datelor energetice (SCD) definit la punctul 7.2.4 din anexă și fără a aduce atingere dispozițiilor de la punctul 4.2.8.2.8 din anexa la Regulamentul (UE) nr. 1302/2014 al Comisiei, statele membre asigură, până la XX XXX [doi ani de la intrarea în vigoare a prezentului regulament], implementarea unui sistem terestru de decontare care poate să primească date de la un SCD și să le accepte în vederea facturării. Sistemul terestru de decontare trebuie să poată face schimb de date compilate pentru facturarea energiei cu alte sisteme de decontare, să poată valida datele compilate pentru facturarea energiei și să poată aloca datele de consum părților corespunzătoare. Acest lucru trebuie să se facă ținând seama de legislația pertinentă privind piața energiei.”;

               (4)Anexa la Regulamentul (UE) nr. 1301/2014 se modifică în conformitate cu anexa I la prezentul regulament de punere în aplicare.

               Articolul 2

               Regulamentul (UE) nr. 1302/2014 al Comisiei se modifică după cum urmează: anexa la Regulamentul (UE) nr. 1302/2014 se modifică în conformitate cu anexa II la prezentul regulament de punere în aplicare.

               Articolul 3

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 13.6.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 138, 26.5.2016, p. 44.

                     (2)

                        Regulamentul (UE) nr. 2016/796 al Parlamentului European și al Consiliului din 11 mai 2016 privind Agenția Uniunii Europene pentru Căile Ferate și de abrogare a Regulamentului (CE) nr. 881/2004 (JO L 138, 26.5.2016, p. 1-43).

                     (3)

                        Decizia delegată (UE) 2017/1474 a Comisiei din 8 iunie 2017 de completare a Directivei (UE) 2016/797 a Parlamentului European și a Consiliului în ceea ce privește obiectivele specifice pentru elaborarea, adoptarea și revizuirea specificațiilor tehnice de interoperabilitate (JO L 210, 15.8.2017, p. 5-15).

                     (4)

                        Regulamentul (UE) nr. 1301/2014 al Comisiei din 18 noiembrie 2014 privind specificațiile tehnice de interoperabilitate referitoare la subsistemul „energie” al sistemului feroviar din Uniune (JO L 356, 12.12.2014, p. 179).

                     (5)

                        Regulamentul (UE) nr. 1302/2014 al Comisiei din 18 noiembrie 2014 privind o specificație tehnică de interoperabilitate referitoare la subsistemul „material rulant – material rulant de călători și locomotive” al sistemului feroviar din Uniunea Europeană ( JO L 356, 12.12.2014, p. 228).

    ---documentbreak---

               ANEXE

                  Anexa I

               Anexa la Regulamentul (UE) nr. 1301/2014 se modifică după cum urmează:

               (1)la punctul 2.1, subpunctul 3 se înlocuiește cu următorul text:

               „În conformitate cu punctul 2.2 din anexa II la Directiva 2008/57/CE, componenta terestră a sistemului de măsurare a consumului de energie electrică, denumită în prezenta STI «sistem de colectare la sol a datelor energetice», este prevăzută la punctul 4.2.17 din prezenta STI.”;

               (2)titlul punctului 4.2.5 se înlocuiește cu următorul text:

               „Curentul în regim de staționare (numai sisteme c.c.)”;

               (3)la punctul 4.2.13, primul paragraf se înlocuiește cu următorul text:

               „Linia aeriană de contact trebuie proiectată pentru minimum două pantografe exploatate adiacent. Distanța proiectată dintre axele celor două armături ale pantografelor adiacente trebuie să fie cel mult egală cu valorile prevăzute într-una dintre coloanele A, B sau C din tabelul 4.2.13:”;

               (4)la punctul 4.2.13, pe primul rând din tabelul 4.2.13, se elimină termenul „minimă” din titlurile coloanelor;

               (5)punctul 4.2.17 se înlocuiește cu următorul text:

               „1. Punctul 4.2.8.2.8 din STI LOC&PAS cuprinde cerințele privind sistemele de măsurare a energiei electrice la bord (SME) concepute să genereze și să transmită date compilate pentru facturarea energiei către un sistem de colectare la sol a datelor energetice.

               2. Sistemul de colectare la sol a datelor energetice (SCD) trebuie să primească, să stocheze și să exporte datele compilate pentru facturarea energiei fără a le afecta integritatea, în conformitate cu cerințele citate în clauza 4.12 din EN 50463-3:2017.

               3. Sistemul de colectare la sol a SCD trebuie să răspundă tuturor cerințelor privind schimbul de date definite la punctul 4.2.8.2.8.4 din STI LOC&PAS și cerințelor prevăzute în clauzele 4.3.6 și 4.3.7 din EN 50463-4:2017.”;

               (6)titlul de la punctul 5.2.1.6 se înlocuiește cu următorul text:

               „Curentul în regim de staționare (numai sisteme c.c.)”;

               (7)titlul de la punctul 6.1.4.2 se înlocuiește cu următorul text:

               „Evaluarea curentului în regim de staționare (numai sisteme c.c.)”;

               (8)la punctul 6.1.5, litera (c) se înlocuiește cu următorul text:

               „(c) valoarea nominală a curentului continuu;”;

               (9)punctul 7.2.4 se înlocuiește cu următorul text:

               „Până la 1 ianuarie 2022, statele membre trebuie să asigure implementarea unui sistem de colectare la sol a datelor energetice care să poată face schimb de date compilate pentru facturarea energiei în conformitate cu punctul 4.2.17 din prezenta STI.”;

               (10)la punctul 7.3.1, litera (d) se înlocuiește cu următorul text:

               „un subsistem existent poate permite circulația vehiculelor conforme cu STI și respectarea, în același timp, a cerințelor esențiale ale Directivei 2008/57/CE. Procedura care trebuie folosită pentru demonstrarea nivelului de conformitate cu parametrii de bază ai STI trebuie să fie în conformitate cu Recomandarea 2014/881/UE a Comisiei.”;

               (11)punctul 7.3.4 se înlocuiește cu următorul text:

               „Procedura folosită pentru demonstrarea nivelului de conformitate al liniilor existente cu parametrii de bază din prezenta STI trebuie să fie în conformitate cu Recomandarea 2014/881/UE a Comisiei.”;

               (12)punctul 7.4.2.11 se elimină;

               (13)în apendicele D, figura D.1 Gabaritele mecanice ale pantografului se înlocuiește cu figura următoare:

               (14)în tabelul E.1 din apendicele E, se adaugă următoarele rânduri 9 și 10:

                        9

                        EN 50463-3

                        Aplicații feroviare. Măsurarea energiei electrice la bordul trenului. Partea 3: Procesarea datelor

                        2017

                        Sistemul de colectare la sol a datelor energetice (4.2.17)

                        10

                        EN 50463-4

                        Aplicații feroviare. Măsurarea energiei electrice la bordul trenului. Partea 4: Comunicații

                        2017

                        Sistemul de colectare la sol a datelor energetice (4.2.17)

               (15)textul apendicelui F se înlocuiește cu textul „Eliminat în mod intenționat”;

               (16)în tabelul G.1 Glosar din apendicele G, rândul „Izolator de zonă neutră” se elimină.

               Anexa II

               Anexa la Regulamentul (UE) nr. 1302/2014 se modifică după cum urmează:

               (1)în capitolul 4 „Caracterizarea subsistemului «material rulant»”, clauza 4.2.8.2.8 „Sistemul de măsurare a energiei la bord” se înlocuiește cu următorul text:

               „4.2.8.2.8 Sistemul de măsurare a energiei la bord

               4.2.8.2.8.1 Generalități

               (1)Sistemul de măsurare a energiei la bord (SME) este un sistem de măsurare a întregii energii electrice active și reactive preluate de la sau returnate (în timpul frânării cu recuperare) către linia aeriană de contact de unitatea electrică.

               (2)SME include cel puțin următoarele funcții: funcția de măsurare a energiei (FME) prevăzută în clauza 4.2.8.2.8.2, sistemul de gestionare a datelor (SGD) prevăzut în clauza 4.2.8.2.8.3.

               (3)Un sistem de comunicații adecvat va trimite seturile de date compilate pentru facturarea energiei (CEBD) către un sistem de colectare la sol a datelor (SCD). Protocoalele de interfață și formatul datelor transferate între SME și SCD trebuie să îndeplinească cerințele prevăzute la punctul 4.2.8.2.8.4.

               (4)Acest sistem este adecvat pentru facturare; seturile de date definite la punctul 4.2.8.2.8.3 subpunctul 4 pe care le furnizează acest sistem trebuie acceptate pentru facturare în toate statele membre.

               (5)Curentul și tensiunea nominale ale SME trebuie să corespundă curentului și tensiunii nominale ale unității electrice; acest sistem trebuie să funcționeze în continuare în mod corect în cazul schimbării între mai multe sisteme de alimentare cu energie de tracțiune.

               (6)Datele stocate în SME trebuie protejate în caz de întrerupere a alimentării cu energie electrică a SME, iar SME trebuie protejat împotriva accesului neautorizat.

               (7)Rețelele care au nevoie de o astfel de funcție exclusiv în scopuri de facturare trebuie prevăzute cu o funcție de localizare la bord care furnizează sistemului SGD date de localizare ce provin dintr-o sursă externă. În orice caz, sistemul SME trebuie să permită integrarea unei funcții de localizare compatibile. Dacă se asigură funcția de localizare, ea trebuie să îndeplinească cerințele prevăzute în specificația menționată în apendicele J-1 indicele 116.

               (8)Instalarea unui SME, funcția sa de localizare la bord, descrierea comunicațiilor tren-sol și controlul metrologic, inclusiv clasa de precizie a FME, trebuie consemnate în documentația tehnică descrisă în clauza 4.2.12.2 din prezenta STI.

               (9)Documentația de întreținere descrisă în clauza 4.2.12.3 din prezenta STI trebuie să includă orice procedură de verificare periodică pentru asigurarea nivelului de precizie necesar al SME pe durata de viață a acestuia.

               4.2.8.2.8.2 Funcția de măsurare a energiei (FME)

               (1)FME trebuie să asigure măsurarea tensiunii și a curentului, calcularea energiei și generarea de date referitoare la energie.

               (2)Datele energetice generate de FME trebuie să aibă o perioadă de referință de 5 minute, definită de ora universală coordonată (UTC) la sfârșitul fiecărei perioade de referință, începând de la momentul 00:00:00. Se permite utilizarea unei perioade de măsurare mai scurte, dacă datele pot fi agregate la bord pe perioade de referință de 5 minute.

               (3)Precizia FME pentru măsurarea energiei active trebuie să fie conformă cu clauzele 4.2.3.1-4.2.3.4 din specificația menționată în apendicele J-1 indicele 117.

               (4)Fiecare dispozitiv care conține una sau mai multe funcții FME trebuie să indice: controlul metrologic și clasa sa de precizie, în funcție de desemnarea claselor prevăzută în specificația menționată în clauzele 4.3.3.4, 4.3.4.3 și 4.4.4.2 din specificația menționată în apendicele J-1 indicele 117.

               (5)Evaluarea conformității preciziei este prezentată în clauza 6.2.3.19a.

               4.2.8.2.8.3 Sistemul de gestionare a datelor (SGD)

               (1)SGD trebuie să asigure generarea unor seturi de date compilate pentru facturarea energiei, prin fuzionarea datelor provenite de la FME cu datele privind ora și, atunci când este necesar, poziția geografică, și prin stocarea acestora gata de a fi transmise imediat unui sistem de colectare la sol a datelor (SCD) de către un sistem de comunicații.

               (2)SGD trebuie să compileze datele fără a le afecta integritatea și să cuprindă o capacitate de stocare a datelor cu o memorie suficientă pentru a stoca datele compilate aferente unei perioade de cel puțin 60 de zile de exploatare continuă. Referința temporală utilizată trebuie să fie aceeași ca în FME.

               (3)SGD trebuie să aibă capacitatea de a fi consultat local de la bord în scopul verificării și în scopul recuperării datelor.

               (4)SGD trebuie să producă seturi de date compilate pentru facturarea energiei (CEBD), prin fuzionarea următoarelor date pentru fiecare perioadă de referință:

               –identificarea unică SME a punctului de consum (CPID), astfel cum se definește în specificația menționată în apendicele J-1 indicele 118;

               –momentul când s-a încheiat fiecare perioadă, definit ca an, lună, zi, oră, minut și secundă;

               –datele de localizare la sfârșitul fiecărei perioade;

               –energia activă și reactivă (dacă este cazul) consumată/regenerată în fiecare perioadă, în unități de watt-oră (energia activă) și var-oră (energia reactivă) sau în multipli zecimali.

               (5)Evaluarea conformității compilării și a gestionării datelor generate de SGD este prezentată în clauza 6.2.3.19a.

               4.2.8.2.8.4 Protocoalele de interfață și formatul datelor transferate între SME și SCD

               (1)Schimbul de date dintre SME și SCD trebuie să îndeplinească următoarele cerințe:

               –Serviciile de aplicații (stratul servicii) ale SME trebuie să fie conforme cu clauza 4.3.3.1 din specificația menționată în apendicele J-1 indicele 119.

               –Drepturile de acces ale utilizatorilor pentru aceste servicii de aplicații trebuie să fie conforme cu clauza 4.3.3.3 din specificația menționată în apendicele J-1 indicele 119.

               –Structura (stratul date) pentru aceste servicii de aplicații trebuie să fie conformă cu schema XML definită în clauza 4.3.4 din specificația menționată în apendicele J-1 indicele 119.

               –Mecanismul mesajelor (stratul mesaje) în sprijinul acestor servicii de aplicații trebuie să fie conform cu metodele și cu schema XML definite în clauza 4.3.5 din specificația menționată în apendicele J-1 indicele 119.

               –Protocoalele aplicațiilor în sprijinul mecanismului mesajelor trebuie să fie conforme cu clauza 4.3.6 din specificația menționată în apendicele J-1 indicele 119.

               –SME trebuie să utilizeze cel puțin una dintre arhitecturile comunicațiilor prevăzute în clauza 4.3.7 din specificația menționată în apendicele J-1, indicele 119.”;

               (1)în capitolul 4 „Caracterizarea subsistemului «material rulant»” la punctul 4.2.12.2, subpunctul 14 se înlocuiește cu următorul text:

               „14. Montarea unui sistem de măsurare a energiei la bord și a funcției sale de localizare la bord (opțional), conform clauzei 4.2.8.2.8. Descrierea comunicațiilor tren-sol și controlul metrologic, inclusiv funcțiile legate de clasele de precizie pentru măsurarea tensiunii, măsurarea curentului și calcularea energiei.”;

               (2)în capitolul 6, „Evaluarea conformității sau a adecvării pentru utilizare și verificarea CE”, după clauza 6.2.3.19 se adaugă următoarea clauză:

               „6.2.3.19a Sistemul de măsurare a energiei la bord (clauza 4.2.8.2.8)

               (1)Funcția de măsurare a energiei (FME)

               Precizia fiecărui dispozitiv care conține una sau mai multe funcții de măsurare a energiei trebuie evaluată prin încercarea fiecărei funcții, în condiții de referință, utilizând metoda relevantă descrisă în clauzele 5.4.3.4.1, 5.4.3.4.2 și 5.4.4.3.1 din specificația menționată în apendicele J-1 indicele 117. Cantitatea de intrare și intervalul factorului de putere în cursul încercării trebuie să corespundă valorilor indicate în tabelul 3 din specificația menționată în apendicele J-1 indicele 117.

               Efectele temperaturii asupra preciziei fiecărui dispozitiv care conține una sau mai multe funcții de măsurare a energiei trebuie evaluate prin încercarea fiecărei funcții, în condiții de referință (cu excepția temperaturii), utilizând metoda relevantă descrisă în clauzele 5.4.3.4.3.1 și 5.4.4.3.2.1 din specificația menționată în apendicele J-1 indicele 117.

               Coeficientul mediu de temperatură al fiecărui dispozitiv care conține una sau mai multe funcții de măsurare a energiei trebuie evaluat prin încercarea fiecărei funcții, în condiții de referință (cu excepția temperaturii), utilizând metoda relevantă descrisă în clauzele 5.4.3.4.3.2 și 5.4.4.3.2.2 din specificația menționată în apendicele J-1 indicele 120.

               (2)Sistemul de gestionare a datelor (SGD)

               Compilarea și gestionarea datelor în cadrul SGD trebuie evaluate prin încercări, utilizând metoda descrisă în specificația menționată în apendicele J-1 indicele 121.

               (3)Sistemul de măsurare a energiei la bord (SME)

               SME trebuie evaluat prin încercări, după cum se descrie în specificația menționată în specificația menționată în apendicele J-1 indicele 122.”;

               (3)în capitolul 7 „Implementare”, după clauza 7.1.1.4 se adaugă următoarea clauză:

               7.1.1.4a Măsură tranzitorie pentru cerința referitoare la sistemul de măsurare a energiei la bord

               Cerințele stabilite la punctul 4.2.8.2.8 nu sunt obligatorii pe o perioadă de tranziție care se încheie la 1 ianuarie 2022, în cazul proiectelor care, la XXXX [la data publicării prezentului regulament], se află într-un stadiu avansat de dezvoltare, în cazul contractelor în curs de execuție și în cazul materialului rulant care corespunde unui proiect existent astfel cum se prevede la punctul 7.1.1.2 din prezenta STI.

               Atunci când nu se aplică cerințele stabilite la 4.2.8.2.8.4, se aplică normele naționale în ceea ce privește specificația referitoare la protocoalele de interfață și la formatul datelor transmise, iar, în documentația tehnică, trebuie inclusă descrierea comunicării tren-sol. ;

               (4)în lista „Apendice” care urmează capitolului 7, textul „Apendicele D: Contorul de energie” se înlocuiește cu „Apendicele D: Eliminat în mod intenționat”;

               (5)textul apendicelui D se înlocuiește cu textul „Eliminat în mod intenționat”;

               (6)în apendicele I „Aspecte pentru care nu sunt disponibile specificații tehnice (puncte deschise)”, din al doilea tabel se elimină următorul rând:

                        Sistemul de măsurare a energiei

                        la bord

                        4.2.8.2.8

                        și

                        apendicele D

                        Comunicațiile tren-sol: specificație referitoare la protocoalele de interfață și la formatul datelor transmise

                        Descrierea comunicării tren-sol trebuie inclusă în documentația tehnică.

                        Ar trebui folosită seria de standarde EN 61375-2-6.

               (7)în apendicele J-1, „Standarde sau documente normative”, indicii 103, 104 și 105 se înlocuiesc cu indicii de mai jos:

                        103

                        NEUTILIZAT

                        104

                        NEUTILIZAT

                        105

                        NEUTILIZAT

               (8)în apendicele J-1, „Standarde sau documente normative”, se adaugă indicii de mai jos:

                        106

                        NEUTILIZAT

                        107

                        NEUTILIZAT

                        108

                        NEUTILIZAT

                        109

                        NEUTILIZAT

                        110

                        NEUTILIZAT

                        111

                        NEUTILIZAT

                        112

                        NEUTILIZAT

                        113

                        NEUTILIZAT

                        114

                        NEUTILIZAT

                        115

                        NEUTILIZAT

                        116

                        Funcția de localizare la bord - cerințe

                        4.2.8.2.8.1

                        EN 50463-3:2017

                        4.4

                        117

                        Precizia funcției de măsurare a energiei pentru măsurarea energiei active:

                        Cerințe

                        Desemnarea claselor

                        Metodologia de evaluare

                        4.2.8.2.8.2

                        6.2.3.19a

                        EN 50463-2:2017

                        4.2.3.1, 4.2.3.2, 4.2.3.3 și 4.2.3.4

                        4.3.3.4, 4.3.4.3 și 4.4.4.2

                        5.4.3.4.1, 5.4.3.4.2, 5.4.4.3.1, tabelul 3, 5.4.3.4.3.1 și 5.4.4.3.2.1

                        118

                        Funcția de măsurare a energiei: identificarea punctului de consum - definiție

                        4.2.8.2.8.3

                        EN 50463-1:2017

                        4.2.5.2

                        119

                        Protocoalele de interfață dintre sistemul de măsurare a energiei la bord (SME) și sistemul de colectare la sol a datelor (SCD) - cerințe

                        4.2.8.2.8.4

                        EN 50463-4:2017

                        4.3.3.1, 4.3.3.3, 4.3.4, 4.3.5, 4.3.6 și 4.3.7

                        120

                        Funcția de măsurare a energiei: coeficientul mediu de temperatură al fiecărui dispozitiv - metodologia de evaluare

                        6.2.3.19a

                        EN 50463-2:2017

                        5.4.3.4.3.2 și 5.4.4.3.2.2

                        121

                        Compilarea și gestionarea datelor în cadrul sistemului de gestionare a datelor - metodologia de evaluare

                        6.2.3.19a

                        EN 50463-3:2017

                        5.4.8.3, 5.4.8.5 și 5.4.8.6

                        122

                        Sistemul de măsurare a energiei la bord - încercări

                        6.2.3.19a

                        EN 50463-5:2017

                        5.3.3 și 5.5.4


title: REGULAMENTUL DE PUNERE ÎN APLICARE (UE) …/… AL COMISIEI de stabilire a cerințelor administrative și științifice aplicabile alimentelor tradiționale provenite din țări terțe în conformitate cu Regulamentul (UE) 2015/2283 al Parlamentului European și al Consiliului privind alimentele noi

text:
               REGULAMENTUL DE PUNERE ÎN APLICARE (UE) …/… AL COMISIEI

               din 20.12.2017

               de stabilire a cerințelor administrative și științifice aplicabile alimentelor tradiționale provenite din țări terțe în conformitate cu Regulamentul (UE) 2015/2283 al Parlamentului European și al Consiliului privind alimentele noi

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) 2015/2283 al Parlamentului European și al Consiliului privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei
                  1
               , în special articolul 20 și articolul 35 alineatul (3),

               întrucât:

               (1)Regulamentul (UE) 2015/2283 stabilește norme pentru introducerea pe piață și utilizarea alimentelor noi în Uniune.

               (2)În conformitate cu articolul 20 din Regulamentul (UE) 2015/2283, Comisia trebuie să adopte acte de punere în aplicare de stabilire a cerințelor administrative și științifice aplicabile alimentelor tradiționale provenite din țări terțe.

               (3)Fără a aduce atingere articolelor 5, 15 și 16 din Regulamentul (UE) 2015/2283, Comisia ar trebui să verifice valabilitatea notificării sau a cererii și dacă notificarea intră în domeniul de aplicare al respectivului regulament.

               (4)Notificările menționate la articolul 14 din Regulamentul (UE) 2015/2283 ar trebui să conțină documentația științifică și informații suficiente pentru a permite Comisiei să verifice valabilitatea și pentru a permite statelor membre și Autorității să evalueze istoricul de utilizare în condiții de siguranță a alimentului tradițional provenit dintr-o țară terță.

               (5)Cererile menționate la articolul 16 din Regulamentul (UE) 2015/2283 ar trebui să conțină documentația științifică și informații suficiente pentru a permite Comisiei să verifice valabilitatea și pentru a permite Autorității să realizeze evaluări cuprinzătoare ale riscurilor.

               (6)Atunci când solicitantul depune o notificare sau o cerere pentru a adăuga, a elimina sau a modifica condițiile de utilizare, specificațiile, cerințele specifice suplimentare referitoare la etichetare sau cerințele de monitorizare după introducerea pe piață a unui aliment tradițional autorizat provenit dintr-o țară terță, este posibil să nu fie necesar ca solicitantul să furnizeze toate datele necesare pentru evaluarea siguranței, în cazul în care solicitantul furnizează o justificare verificabilă corespunzătoare.

               (7)Schimbul de informații dintre Comisie, statele membre și Autoritate ar trebui să permită ca obiecțiile privind siguranța motivate corespunzător să fie prezentate Comisiei atunci când este necesar.

               (8)Avizul Autorității ar trebui să furnizeze suficiente informații pentru a determina dacă utilizarea propusă a alimentului tradițional provenit dintr-o țară terță este sigură pentru consumatori.

               (9)În conformitate cu articolul 35 alineatul (3) din Regulamentul (UE) 2015/2283, Comisia trebuie să adopte acte de punere în aplicare de stabilire a cerințelor menționate la articolul 20 din respectivul regulament.

               (10)Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

               Articolul 1
               Domeniul de aplicare și obiectul

               Prezentul regulament stabilește normele de punere în aplicare a articolului 20 din Regulamentul (UE) 2015/2283 în ceea ce privește cerințele administrative și științifice aplicabile alimentelor tradiționale provenite din țări terțe și măsurile tranzitorii menționate la articolul 35 alineatul (3) din respectivul regulament.

               El se aplică notificărilor și cererilor menționate la articolele 14 și 16 din Regulamentul (UE) 2015/2283.

               Articolul 2
               Definiții

               Pe lângă definițiile prevăzute la articolele 2 și 3 din Regulamentul (CE) nr. 178/2002
                  2
                și în Regulamentul (UE) 2015/2283, se aplică următoarele definiții:

               (a)„notificare”: un dosar de sine stătător care conține informațiile și datele științifice depuse în conformitate cu articolul 14 din Regulamentul (UE) 2015/2283;

               (b)„cerere”: un dosar de sine stătător care conține informațiile și datele științifice depuse în conformitate cu articolul 16 din Regulamentul (UE) 2015/2283.

               Articolul 3
               Structura, conținutul și prezentarea unei notificări

               1.Notificarea se transmite Comisiei în format electronic și cuprinde următoarele:

               (a)o scrisoare de însoțire;

               (b)un dosar tehnic;

               (c)un rezumat al dosarului.

               2.Scrisoarea de însoțire menționată la alineatul (1) litera (a) este redactată în conformitate cu modelul furnizat în anexa I.

               3.Dosarul tehnic menționat la alineatul (1) litera (b) include:

               (a)datele administrative prevăzute la articolul 5;

               (b)datele științifice prevăzute la articolul 6.

               4.Atunci când solicitantul depune o notificare pentru a modifica condițiile de utilizare, specificațiile, cerințele specifice suplimentare referitoare la etichetare sau cerințele de monitorizare după introducerea pe piață a unui aliment tradițional autorizat provenit dintr-o țară terță, este posibil să nu fie necesar ca solicitantul să furnizeze toate datele solicitate în temeiul articolului 6, în cazul în care solicitantul furnizează o justificare verificabilă prin care să explice că modificările propuse nu afectează rezultatele actualei evaluări a siguranței.

               5.Rezumatul dosarului menționat la alineatul (1) litera (c) furnizează dovezi care să ateste că utilizarea unui aliment tradițional provenit dintr-o țară terță respectă condițiile prevăzute la articolul 7 din Regulamentul (UE) 2015/2283.

               Articolul 4
               Structura, conținutul și prezentarea unei cereri

               1.Cererea se transmite Comisiei în format electronic și cuprinde următoarele:

               (a)o scrisoare de însoțire;

               (b)un dosar tehnic;

               (c)un rezumat al dosarului;

               (d)obiecțiile privind siguranța motivate corespunzător, menționate la articolul 15 alineatul (2) din Regulamentul (UE) 2015/2283;

               (e)răspunsul solicitantului la obiecțiile privind siguranța motivate corespunzător.

               2.Scrisoarea de însoțire menționată la alineatul (1) litera (a) este redactată în conformitate cu modelul furnizat în anexa II.

               3.Dosarul tehnic menționat la alineatul (1) litera (b) include:

               (a)datele administrative prevăzute la articolul 5;

               (b)datele științifice prevăzute la articolul 6.

               4.Atunci când solicitantul depune o cerere pentru a modifica condițiile de utilizare, specificațiile, cerințele specifice suplimentare referitoare la etichetare sau cerințele de monitorizare după introducerea pe piață a unui aliment tradițional autorizat provenit dintr-o țară terță, este posibil să nu fie necesar ca solicitantul să furnizeze toate datele solicitate în temeiul articolului 6, în cazul în care solicitantul furnizează o justificare verificabilă prin care să explice că modificările propuse nu afectează rezultatele actualei evaluări a siguranței.

               5.Rezumatul dosarului menționat la alineatul (1) litera (c) furnizează dovezi care să ateste că utilizarea unui aliment tradițional provenit dintr-o țară terță respectă condițiile prevăzute la articolul 7 din Regulamentul (UE) 2015/2283.

               Articolul 5
               Datele administrative care trebuie furnizate într-o notificare sau într-o cerere

               Pe lângă informațiile prevăzute la articolul 14 din Regulamentul (UE) 2015/2283, notificările și cererile trebuie să includă următoarele date administrative:

               (a)numele, adresa și datele de contact ale persoanei responsabile cu dosarul, care este autorizată să comunice cu Comisia în numele solicitantului;

               (b)data depunerii dosarului;

               (c)cuprinsul dosarului;

               (d)o listă detaliată a documentelor anexate la dosar, inclusiv trimiterile la titluri, volume și pagini;

               (e)o listă a elementelor din dosar pentru care se solicită tratament confidențial, în conformitate cu articolul 23 din Regulamentul (UE) 2015/2283 și cu normele stabilite în anexa III la prezentul regulament.

               Articolul 6
               Datele științifice care trebuie furnizate într-o notificare sau într-o cerere

               1.Dosarul depus în sprijinul unei notificări sau al unei cereri pentru autorizarea unui aliment tradițional provenit dintr-o țară terță trebuie să permită evaluarea unui istoric de utilizare în condiții de siguranță a alimentului tradițional provenit dintr-o țară terță.

               2.Solicitantul prezintă un exemplar al documentației referitoare la procedura urmată atunci când s-au colectat datele.

               3.Solicitantul prezintă o descriere a strategiei de evaluare a siguranței și justifică includerea și excluderea anumitor studii sau informații.

               4.Solicitantul propune o concluzie generală privind siguranța utilizărilor propuse ale alimentului tradițional provenit dintr-o țară terță. Evaluarea generală a riscului potențial pentru sănătatea umană se efectuează în contextul expunerii umane cunoscute sau probabile.

               Articolul 7
               Verificarea valabilității unei notificări

               1.După primirea unei notificări a unui aliment tradițional provenit dintr-o țară terță, Comisia verifică imediat dacă alimentul în cauză intră în domeniul de aplicare al Regulamentului (UE) 2015/2283 și dacă notificarea îndeplinește cerințele prevăzute la articolele 3, 5 și 6 din prezentul regulament.

               2.Comisia poate cere informații suplimentare de la solicitant în ceea ce privește valabilitatea notificării și informează solicitantul cu privire la perioada în care trebuie furnizate informațiile respective.

               3.Prin derogare de la alineatul (1) din prezentul articol și fără a aduce atingere articolului 14 din Regulamentul (UE) 2015/2283, o notificare poate fi considerată valabilă chiar dacă nu conține toate elementele necesare în temeiul articolelor 3, 5 și 6 din prezentul regulament, cu condiția ca solicitantul să fi prezentat justificări verificabile pentru fiecare element care lipsește.

               4.Comisia informează solicitantul, statele membre și Autoritatea cu privire la motivele pentru care notificarea nu este considerată valabilă.

               Articolul 8
               Verificarea valabilității unei cereri

               1.După primirea unei cereri pentru autorizarea unui aliment tradițional provenit dintr-o țară terță, Comisia verifică imediat dacă cererea îndeplinește cerințele de la articolele 4-6.

               2.Comisia poate cere informații suplimentare de la solicitant privind aspecte ce țin de valabilitatea cererii și informează solicitantul cu privire la perioada în care trebuie furnizate informațiile respective.

               3.Prin derogare de la alineatul (1) din prezentul articol și fără a aduce atingere articolului 16 din Regulamentul (UE) 2015/2283, o cerere poate fi considerată valabilă chiar dacă nu conține toate elementele necesare în temeiul articolelor 4-6 din prezentul regulament, cu condiția ca solicitantul să fi prezentat justificări verificabile pentru fiecare element care lipsește.

               4.Comisia informează solicitantul, statele membre și Autoritatea dacă cererea este considerată valabilă sau nu. Dacă cererea nu este considerată valabilă, Comisia indică motivele pentru care aceasta nu este valabilă.

               Articolul 9
               Obiecțiile privind siguranța motivate corespunzător

               1.După primirea unei notificări valabile, se pot efectua consultări între Comisie, statele membre și Autoritate în primele trei luni din perioada stabilită la articolul 15 alineatul (2) din Regulamentul (UE) 2015/2283.

               2.Obiecțiile privind siguranța motivate corespunzător transmise Comisiei de un stat membru sau de Autoritate în conformitate cu articolul 15 alineatul (2) din Regulamentul (UE) 2015/2283 includ următoarele informații:

               (a)numele și descrierea alimentului tradițional provenit dintr-o țară terță;

               (b)un bilanț științific care să indice motivele pentru care alimentul tradițional provenit dintr-o țară terță poate prezenta un risc în ceea ce privește siguranța pentru sănătatea umană.

               Articolul 10
               Informații pe care trebuie să le cuprindă avizul Autorității

               1.Avizul Autorității include următoarele informații:

               (a)identitatea și caracterizarea alimentului tradițional provenit dintr-o țară terță;

               (b)evaluarea istoricului utilizării în condiții de siguranță într-o țară terță;

               (c)o evaluare generală a riscurilor care să stabilească, în măsura în care este posibil, siguranța alimentului tradițional provenit dintr-o țară terță și care să evidențieze incertitudini și limitări, după caz;

               (d)concluziile.

               2.Comisia poate solicita informații suplimentare în cererea sa de aviz al Autorității.

               Articolul 11
               Măsurile tranzitorii

               Notificările menționate la articolul 35 alineatul (2) din Regulamentul (UE) 2015/2283 se prezintă Comisiei până la 1 ianuarie 2019.

               Articolul 12
               Intrarea în vigoare și aplicarea

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 20.12.2017

                     Pentru Comisie

                     Preşedintele
                     Jean-Claude JUNCKER

                     (1)

                        JO L 327, 11.12.2015, p. 1.

                     (2)

                        Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

    ---documentbreak---

               RO

               ANEXĂ

               ANEXA I

               Model de scrisoare care însoțește o notificare pentru un aliment tradițional provenit dintr-o țară terță, în conformitate cu cerințele prevăzute la articolul 14 din Regulamentul (UE) 2015/2283

               COMISIA EUROPEANĂ

               Direcția Generală

               Direcția

               Unitatea

               Data: ________

               Obiect: Notificare pentru autorizarea unui aliment tradițional provenit dintr-o țară terță, în conformitate cu Regulamentul (UE) 2015/2283.

               (A se indica în mod clar prin bifarea unei căsuțe)

               Notificare de autorizare a unui nou aliment tradițional.

               Notificare pentru adăugarea, eliminarea sau modificarea condițiilor de utilizare a unui aliment tradițional deja autorizat. Vă rugăm să furnizați o trimitere la notificarea respectivă.

               Notificare pentru adăugarea, eliminarea sau modificarea specificațiilor unui aliment tradițional deja autorizat. Vă rugăm să furnizați o trimitere la notificarea respectivă.

               Notificare pentru adăugarea, eliminarea sau modificarea cerințelor specifice suplimentare referitoare la etichetarea unui aliment tradițional deja autorizat. Vă rugăm să furnizați o trimitere la notificarea respectivă.

               Notificare pentru adăugarea, eliminarea sau modificarea cerințelor de monitorizare după introducerea pe piață a unui aliment tradițional deja autorizat. Vă rugăm să furnizați o trimitere la notificarea respectivă.

               Solicitantul/solicitanții sau reprezentantul/reprezentanții în Uniune

               (nume, adresă/adrese …) __________________________________________________________________________

               __________________________________________________________________________

               __________________________________________________________________________

               prezintă această notificare în vederea actualizării listei UE a alimentelor noi.

               Identitatea alimentului tradițional:

               __________________________________________________________________________

               __________________________________________________________________________

               Confidențialitatea
                  1
               . Dacă este cazul, a se menționa dacă cererea conține date confidențiale în conformitate cu articolul 23 din Regulamentul (UE) 2015/2283:

               Da

               Nu

               Categorii de produse alimentare, condiții de utilizare și cerințe de etichetare

                        Categoria de produse alimentare

                        Condiții de utilizare specifice

                        Cerințe specifice suplimentare referitoare la etichetare

                        -

               Cu stimă,

               Semnătura ____________________________________

               Documente anexate:

               Dosarul tehnic complet

               Rezumatul dosarului

               Lista elementelor din dosar pentru care se solicită tratament confidențial și justificarea verificabilă în cazul unor astfel de solicitări

               Copie a datelor administrative ale solicitantului/solicitanților

               ANEXA II

               Model de scrisoare care însoțește o cerere pentru un aliment tradițional provenit dintr-o țară terță, în conformitate cu cerințele prevăzute la articolul 16 din Regulamentul (UE) 2015/2283

               COMISIA EUROPEANĂ

               Direcția Generală

               Direcția

               Unitatea

               Data: ________

               Obiect: Cerere de autorizare pentru un aliment tradițional provenit dintr-o țară terță, în conformitate cu cerințele prevăzute la articolul 16 din Regulamentul (UE) 2015/2283

               Solicitantul/solicitanții sau reprezentantul/reprezentanții în Uniune

               (nume, adresă/adrese …) __________________________________________________________________________

               __________________________________________________________________________

               __________________________________________________________________________

               prezintă această cerere în vederea actualizării listei UE a alimentelor noi.

               Identitatea alimentului tradițional:

               __________________________________________________________________________

               __________________________________________________________________________

               Confidențialitatea
                  2
               . Dacă este cazul, a se menționa dacă cererea conține date confidențiale în conformitate cu articolul 23 din Regulamentul (UE) 2015/2283:

               Da

               Nu

               Categorii de produse alimentare, condiții de utilizare și cerințe de etichetare

                        Categoria de produse alimentare

                        Condiții de utilizare specifice

                        Cerințe specifice suplimentare referitoare la etichetare

               Cu stimă,

               Semnătura ____________________________________

               Documente anexate:

               Cererea completă

               Rezumatul cererii

               Lista elementelor din dosar pentru care se solicită tratament confidențial și justificarea verificabilă în cazul unor astfel de solicitări

               Date documentate legate de obiecții privind siguranța motivate corespunzător

               Copie a datelor administrative ale solicitantului/solicitanților

               ANEXA III

               Justificare pentru informațiile confidențiale

               Prezenta anexă este actualizată în timpul procesului de notificare sau de depunere a cererii de fiecare dată când un solicitant înaintează o cerere ca informațiile să fie tratate ca fiind confidențiale.

               Atunci când procesul de producție conține date confidențiale, se furnizează un rezumat neconfidențial al procesului de producție.

                        Informațiile pentru care s-a solicitat
                        tratament confidențial

                        Justificarea

                        Secțiunea x.y (depusă la AAAA/LL/ZZ)

                        Anexa X (depusă la AAAA/LL/ZZ)

                        Secțiunea x.y. (depusă la AAAA/LL/ZZ)

                        Anexa X (depusă la AAAA/LL/ZZ)

                     (1)

                        Solicitanții ar trebui să utilizeze formatul prevăzut în anexa III pentru a indica informațiile pentru care doresc tratament confidențial și să furnizeze toate detaliile necesare pentru a justifica cererea de confidențialitate.

                     (2)

                        Solicitanții ar trebui să utilizeze formatul prevăzut în anexa III pentru a indica informațiile pentru care doresc tratament confidențial și să furnizeze toate detaliile necesare pentru a justifica cererea de confidențialitate.


title: REGULAMENTUL DE PUNERE ÎN APLICARE (UE) …/… AL COMISIEI de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul

text:
               REGULAMENTUL DE PUNERE ÎN APLICARE (UE) …/… AL COMISIEI

               din 22.10.2018

               de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91
                  1
               , în special articolul 22 alineatul (1),

               întrucât:

               (1)Articolul 25l alineatul (3) litera (b) din Regulamentul (CE) nr. 889/2008 al Comisiei
                  2
                permite completarea hranei naturale în faza de îngrășare a creveților din familia Penaeidae și a creveților de apă dulce (Macrobrachium spp.), astfel cum sunt menționați în secțiunea 7 din anexa XIIIa la respectivul regulament. Pentru respectivii creveți în primele stadii de viață din pepiniere și incubatoare, suplimentarea hranei, în special nevoia de colesterol, este esențială pentru dezvoltarea lor. Prin urmare, este necesar să se extindă completarea hranei cu colesterol pentru respectivii creveți, pentru a cuprinde și primele lor stadii de viață.

               (2)În conformitate cu articolul 27 alineatul (1) litera (f) din Regulamentul (CE) nr. 889/2008, mineralele (inclusiv oligoelementele), vitaminele, aminoacizii și micronutrienții pot fi utilizați în prelucrarea alimentelor ecologice doar în măsura în care utilizarea lor este impusă de lege în produsele alimentare în care sunt încorporate. În conformitate cu hotărârea Curții de Justiție a Uniunii Europene în cauza C-137/13
                  3
               , utilizarea acestor substanțe în prelucrarea produselor alimentare ecologice este impusă de lege numai în cazul în care o dispoziție a dreptului Uniunii sau o dispoziție din legislația națională compatibilă cu acesta impune în mod direct ca substanța respectivă să fie adăugată într-un produs alimentar pentru ca acest produs alimentar să fie introdus pe piață.

               (3)Regulamentul (UE) 2018/848 al Parlamentului European și al Consiliului
                  4
                va permite utilizarea de minerale (inclusiv oligoelemente), vitamine, aminoacizi sau micronutrienți în formulele de început și formulele de continuare ecologice pentru sugari și în preparatele ecologice pe bază de cereale și alimentele pentru copii atunci când utilizarea acestora este autorizată de legislația relevantă a Uniunii. Pentru a evita o discontinuitate între interpretarea actuală a utilizării acestor substanțe în produsele alimentare pentru sugari și copii de vârstă mică, precum și pentru a asigura coerența cu viitoarea legislație privind produsele ecologice, este oportun să se permită utilizarea lor în producția alimentelor ecologice pentru copii destinate sugarilor și copiilor de vârstă mică.

               (4)Articolul 42 din Regulamentul (CE) nr. 889/2008 permite, până la 31 decembrie 2018, introducerea într-o unitate de animale ecologice a puicuțelor crescute prin metode neecologice pentru producția de ouă de cel mult 18 săptămâni, în anumite condiții și în cazul în care nu sunt disponibile puicuțe crescute prin metode ecologice.

               (5)Producția de puicuțe crescute prin metode ecologice pentru producția de ouă nu este disponibilă în mod suficient, nici calitativ, nici cantitativ, pe piața Uniunii, astfel încât să poată veni în întâmpinarea nevoilor crescătorilor de găini ouătoare. În scopul de a se acorda mai mult timp pentru producția de puicuțe crescute prin metode ecologice pentru producția de ouă și a se stabili norme detaliate privind producția de puicuțe crescute prin metode ecologice, perioada de aplicare a normelor de producție excepționale pentru puicuțele crescute prin metode neecologice pentru producția de ouă de cel mult 18 săptămâni ar trebui extinsă până la 31 decembrie 2020.

               (6)Articolul 43 din Regulamentul (CE) nr. 889/2008 permite utilizarea unui procentaj maxim de 5 % de hrană pentru animale proteică neecologică pentru speciile de porcine și păsări de curte, pe o perioadă de 12 luni, pentru anul calendaristic 2018.

               (7)Oferta de plante proteaginoase ecologice nu este disponibilă în mod suficient, nici calitativ, nici cantitativ, pe piața Uniunii, astfel încât să poată îndeplini cerințele nutriționale ale porcinelor și ale păsărilor de curte crescute în exploatații ecologice. Producția de culturi ecologice de plante proteaginoase este încă în urma cererii. Prin urmare, este oportun să se prelungească perioada în care se permite utilizarea unei proporții limitate de hrană pentru animale proteică neecologică pentru speciile de porcine și păsări de curte până la 31 decembrie 2020.

               (8)Articolul 30 alineatul (2) din Regulamentul (CE) nr. 834/2007 prevede comunicarea informațiilor privind neregulile sau încălcările ce afectează statutul ecologic al unui produs. Experiența arată că instrumentele actuale de a comunica informații, în cazul în care un stat membru constată nereguli sau încălcări cu privire la un produs provenind din statul membru respectiv, trebuie să fie îmbunătățite. Pentru creșterea eficienței și eficacității, astfel de comunicări ar trebui să aibă loc prin intermediul sistemului menționat la articolul 94 alineatul (1) din Regulamentul (CE) nr. 889/2008.

               (9)În conformitate cu procedura prevăzută la articolul 16 alineatul (3) din Regulamentul (CE) nr. 834/2007, mai multe state membre au transmis celorlalte state membre și Comisiei dosare privind anumite substanțe, în scopul autorizării acestora și al includerii lor în anexele I, II și VIIIa la Regulamentul (CE) nr. 889/2008. Dosarele respective au fost examinate de grupul de experți pentru consultanță tehnică în domeniul producției ecologice (EGTOP) și de Comisie.

               (10)În recomandările sale cu privire la îngrășăminte
                  5
               , EGTOP a concluzionat, printre altele, că substanțele „var industrial din producția de zahăr” pe bază de trestie de zahăr și „xilitul” respectă obiectivele și principiile producției ecologice. Prin urmare, substanțele menționate ar trebui incluse în anexa I la Regulamentul (CE) nr. 889/2008.

               (11)În recomandările sale cu privire la produsele de protecție a plantelor
                  6
               , EGTOP a concluzionat, printre altele, că substanțele „Allium sativum (extract de usturoi)”, „COS-OGA”, „Salix spp. Cortex (numit și extract de scoarță de salcie)” și „bicarbonatul de sodiu” respectă obiectivele și principiile producției organice. Prin urmare, substanțele menționate ar trebui incluse în anexa II la Regulamentul (CE) nr. 889/2008.

               (12)În recomandările sale referitoare la produsele și substanțele utilizate sau adăugate în produsele ecologice în anumite etape ale procesului de producție și ca tip de tratament în conformitate cu anexa I A la Regulamentul (CE) nr. 606/2009 al Comisiei
                  7
                în sectorul vitivinicol
                  8
               , EGTOP a concluzionat, printre altele, că substanțele „proteine din cartofi”, „extracte proteice din drojdii” și „chitosan obținut din Aspergillus niger” pentru limpezire [punctul 10 din anexa I A la Regulamentul (CE) nr. 606/2009], „drojdie inactivată, autolizați de drojdie și pereți de drojdie” pentru adăugare (punctul 15 din anexa respectivă), „manoproteine de drojdie” și „chitosan obținut din Aspergillus niger” pentru utilizare (punctele 6, 35 și 44 din anexa respectivă) respectă obiectivele și principiile producției ecologice. Prin urmare, substanțele menționate ar trebui incluse în anexa VIIIa la Regulamentul (CE) nr. 889/2008.

               (13)În recomandările sale referitoare la produse de curățare și dezinfectare
                  9
               , EGTOP a concluzionat, printre altele, că hidroxidul de sodiu ar trebui, de asemenea, să fie disponibil pentru apicultura ecologică.

               (14)Prin urmare, Regulamentul (CE) nr. 889/2008 ar trebui modificat în consecință.

               (15)Măsurile prevăzute în prezentul regulament sunt conforme cu avizul Comitetului pentru producția ecologică,

               ADOPTĂ PREZENTUL REGULAMENT:

               Articolul 1

               Regulamentul (CE) nr. 889/2008 se modifică după cum urmează:

               (1) La articolul 25, alineatul (1) se înlocuiește cu următorul text:

               „(1) În vederea curățării și a dezinfectării cadrelor, stupilor și fagurilor, poate fi utilizat hidroxidul de sodiu.

               În scopul protejării cadrelor, a stupilor și a fagurilor împotriva dăunătorilor, sunt permise doar rodenticidele (utilizate doar în capcane) și produsele corespunzătoare enumerate în anexa II.”;

               (2) La articolul 25l alineatul (3), litera (b) se înlocuiește cu următorul text:

               „(b) rația de hrană a creveților din familia Penaeidae și a creveților de apă dulce (Macrobrachium spp.), menționați în secțiunea 7 din anexa XIIIa, poate cuprinde maximum 25 % făină de pește și 10 % ulei de pește obținut din exploatarea durabilă a resurselor piscicole. Pentru a răspunde nevoilor alimentare cantitative ale creveților respectivi, se poate folosi colesterolul ecologic ca supliment alimentar. În cazul în care colesterolul ecologic nu este disponibil, se poate utiliza colesterolul neecologic, derivat din lână, moluște sau alte surse. Opțiunea de a le completa alimentația cu colesterol se aplică atât în etapa de îngrășare, cât și în primele stadii de viață în pepiniere și incubatoare.”;

               (3) La articolul 27 alineatul (1), litera (f) se înlocuiește cu următorul text:

               „(f) mineralele (inclusiv oligoelementele), vitaminele, aminoacizii și micronutrienții, cu condiția ca:

               (i) utilizarea lor în alimentele destinate consumului normal este o cerință legală care decurge direct din dispoziții de drept al Uniunii sau din dispoziții de drept intern compatibile cu dreptul Uniunii, cu consecința că alimentele nu pot fi introduse deloc pe piață ca alimente destinate consumului normal dacă mineralele, vitaminele, aminoacizii sau micronutrienții respectivi nu sunt adăugați; sau

               (ii) în ceea ce privește alimentele introduse pe piață ca având anumite caracteristici sau efecte în legătură cu sănătatea ori nutriția sau în legătură cu nevoile anumitor grupuri de consumatori:

               - în produsele menționate la articolul 1 alineatul (1) literele (a) și (b) din Regulamentul (UE) nr. 609/2013 al Parlamentului European și al Consiliului*, utilizarea acestora este autorizată în temeiul regulamentului menționat și al actelor adoptate în temeiul articolului 11 alineatul (1) din regulamentul menționat pentru produsele în cauză,

               - în produsele reglementate prin Directiva 2006/125/CE a Comisiei**, utilizarea lor este autorizată în temeiul directivei menționate sau

               - în produsele reglementate prin Directiva 2006/141/CE a Comisiei***, utilizarea lor este autorizată în temeiul directivei menționate.

               *Regulamentul (UE) nr. 609/2013 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății și de abrogare a Directivei 92/52/CEE a Consiliului, a Directivelor 96/8/CE, 1999/21/CE, 2006/125/CE și 2006/141/CE ale Comisiei, a Directivei 2009/39/CE a Parlamentului European și a Consiliului și a Regulamentelor (CE) nr. 41/2009 și (CE) nr. 953/2009 ale Comisiei (JO L 181, 29.6.2013, p. 35).

               **Directiva 2006/125/CE a Comisiei din 5 decembrie 2006 privind preparatele pe bază de cereale și alimentele pentru copii destinate sugarilor și copiilor de vârstă mică (JO L 339, 6.12.2006, p. 16).

               ***Directiva 2006/141/CE a Comisiei din 22 decembrie 2006 privind formulele de început și formulele de continuare ale preparatelor pentru sugari respectiv ale preparatelor pentru copii de vârstă mică și de modificare a Directivei 1999/21/CE (JO L 401, 30.12.2006, p. 1). ”;

               (4) La articolul 42 litera (b), data „31 decembrie 2018” se înlocuiește cu data „31 decembrie 2020”;

               (5) La articolul 43, al doilea paragraf se înlocuiește cu următorul text:

               „Procentajul maxim autorizat de hrană pentru animale proteică neecologică pentru o perioadă de 12 luni în privința speciilor respective este 5 % pentru anii calendaristici 2018, 2019 și 2020.”;

               (6) La articolul 92a se introduce următorul alineat (1a):

               „(1a) În cazul în care un stat membru găsește nereguli sau încălcări referitoare la aplicarea prezentului regulament în cazul unui produs provenit din acel stat membru și care poartă indicațiile menționate în titlul IV din Regulamentul (CE) nr. 834/2007 și în titlul III din prezentul regulament sau în anexa XI la prezentul regulament, și dacă astfel de nereguli sau încălcări au implicații pentru unul sau mai multe alte state membre, acesta informează fără întârziere statul membru sau statele membre în cauză, celelalte state membre și Comisia, prin sistemul menționat la articolul 94 alineatul (1) din prezentul regulament.”;

               (7) Anexa I se înlocuiește cu textul din anexa I la prezentul regulament;

               (8) Anexa II se înlocuiește cu textul din anexa II la prezentul regulament;

               (9) Anexa VIIIa se înlocuiește cu textul din anexa III la prezentul regulament.

               Articolul 2

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 22.10.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 189, 20.7.2007, p. 1.

                     (2)

                        Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (JO L 250, 18.9.2008, p. 1).

                     (3)

                        Hotărârea Curții de Justiție din 5 noiembrie 2015, C-137/13, ECLI:EU:C:2014:2335.

                     (4)

                        Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (JO L 150, 14.6.2018, p. 1).

                     (5)

                        Raport final privind îngrășămintele (II)
                  https://ec.europa.eu/agriculture/organic/eu-policy/expert-advice/documents/final-reports_en
                  .

                     (6)

                        Raport final privind protecția plantelor (III)
                  https://ec.europa.eu/agriculture/organic/eu-policy/expert-advice/documents/final-reports_en
                  .

                     (7)

                        Regulamentul (CE) nr. 606/2009 al Comisiei din 10 iulie 2009 de stabilire a anumitor norme de aplicare a Regulamentului (CE) nr. 479/2008 al Consiliului în privința categoriilor de produse viticole, a practicilor oenologice și a restricțiilor care se aplică acestora (JO L 193, 24.7.2009, p. 1).

                     (8)

                        Raport final privind vinul
                  https://ec.europa.eu/agriculture/organic/eu-policy/expert-advice/documents/final-reports_en
                  .

                     (9)

                        Raport final privind curățarea și dezinfectarea
                  https://ec.europa.eu/agriculture/organic/sites/orgfarming/files/docs/body/final_report_egtop_on_cleaning_disinfection_en.pdf

    ---documentbreak---

               RO

               ANEXA I

               „ANEXA I

               Îngrășăminte, amendamente pentru sol și nutrienți prevăzuți la articolul 3 alineatul (1) și la articolul 6d alineatul (2)

               Notă:

               A: autorizate în temeiul Regulamentului (CEE) nr. 2092/91 și menținute conform articolului 16 alineatul (3) litera (c) din Regulamentul (CE) nr. 834/2007

               B: autorizate în temeiul Regulamentului (CE) nr. 834/2007

                        Autorizație

                        Denumire

                        Produse compuse sau produse care conțin numai materiale enumerate în continuare:

                        Descriere, cerințe privind compoziția, condiții de utilizare

                        A

                        Gunoi de grajd

                        Produse care conțin un amestec de excremente animale și materie vegetală (așternut pentru animale)

                        Proveniența din ferme industriale interzisă

                        A

                        Gunoi de grajd uscat și gunoi de păsări deshidratat

                        Proveniența din ferme industriale interzisă

                        A

                        Compost din excremente de animale, inclusiv gunoi de păsări și compost de gunoi de grajd

                        Proveniența din ferme industriale interzisă

                        A

                        Excremente lichide de animale

                        Utilizate după fermentarea controlată și/sau diluția corespunzătoare

                        Proveniența din ferme industriale interzisă

                        B

                        Amestec compostat sau fermentat de deșeuri menajere

                        Produs obținut din deșeuri menajere triate în funcție de sursele din care provin, care au fost supuse operațiunii de obținere a compostului sau fermentării anaerobe pentru producția de biogaz

                        Numai deșeuri menajere vegetale și animale

                        Numai în cazul în care sunt produse într-un sistem de colectare închis și monitorizat, acceptat de statul membru

                        Concentrațiile maxime în mg/kg de substanță uscată:

                        cadmiu: 0,7; cupru: 70; nichel: 25; plumb: 45; zinc: 200; mercur:

                        0,4; crom (total): 70; crom (VI): nedetectabil

                        A

                        Turbă

                        Utilizare limitată la horticultură (grădinărit, floricultură, pomicultură, pepinieră)

                        A

                        Deșeuri provenite din cultivarea ciupercilor

                        Compoziția inițială a substratului trebuie să fie limitată la produsele din prezenta anexă

                        A

                        Dejecții provenite de la viermi (vermicompost) și de la insecte

                        A

                        Guano

                        A

                        Amestec compostat sau fermentat de materii vegetale

                        Produs obținut din amestecuri de materii vegetale, care au fost supuse operațiunii de obținere a compostului sau fermentării anaerobe pentru producția de biogaz

                        b

                        Digestat biogaz conținând subproduse de origine animală digerate împreună cu materii de origine vegetală sau animală, enumerate în prezenta anexă

                        Subprodusele de origine animală (inclusiv subprodusele provenite de la animale sălbatice) de categoria 3 și conținutul tractului digestiv de categoria 2 [categoriile 2 și

                        3, astfel cum sunt definite în Regulamentul (CE) nr. 1069/2009 al Parlamentului European și al Consiliului
                           1
                        ] nu trebuie să provină din ferme industriale.

                        Procesele trebuie să fie în conformitate cu Regulamentul (UE) nr. 142/2011 al Comisiei
                           2
                        .

                        Nu se aplică părților comestibile ale recoltei

                        B

                        Produse sau subproduse de origine animală menționate mai jos:

                        făină de sânge

                        făină de copite

                        făină de coarne

                        făină de oase sau făină de oase degelatinizate

                        făină de pește

                        făină de carne

                        făină de fulgi, păr și «chiquette»

                        lână

                        blană (1)

                        păr

                        produse lactate

                        proteine hidrolizate (2)

                        (1)Concentrația maximă în mg/kg de materie uscată de crom (VI): nedetectabil

                        (2)Nu se aplică părților comestibile ale recoltei

                        A

                        Produse și subproduse organice de origine vegetală pentru îngrășăminte

                        Exemple: făină de turtă de oleaginoase, coajă de cacao, radicele de malț

                        B

                        Proteine hidrolizate de origine vegetală

                        A

                        Alge și produse din alge

                        Obținute în mod direct doar prin:

                        (I)tratamente fizice incluzând deshidratarea, congelarea și măcinarea;

                        (II)extracție cu apă sau cu soluții apoase acide și/sau bazice;

                        (III)fermentare

                        A

                        Rumeguș și așchii de lemn

                        Lemn netratat chimic după tăiere

                        A

                        Compost din scoarță de copac

                        Lemn netratat chimic după tăiere

                        A

                        Cenușă de lemn

                        Pe bază de lemn netratat chimic după tăiere

                        A

                        Fosfat natural moale

                        Produs definit la punctul 7 din anexa IA.2 la Regulamentul (CE) nr. 2003/2003 al Parlamentului European și al Consiliului
                           3
                         privind îngrășămintele

                        Conținut de cadmiu inferior sau egal cu 90 mg/kg de P205

                        A

                        Fosfat aluminocalcic

                        Produs definit la punctul 6 din anexa IA.2 la Regulamentul nr. 2003/2003,

                        Conținut de cadmiu inferior sau egal cu 90 mg/kg de P205

                        Utilizare limitată la solurile bazice (pH > 7,5)

                        A

                        Zgură alcalină

                        Produse definite la punctul 1 din anexa IA.2 la Regulamentul (CE) nr. 2003/2003

                        A

                        Sare brută de potasiu sau kainit

                        Produse definite la punctul 1 din anexa IA.3 la Regulamentul (CE) nr. 2003/2003

                        A

                        Sulfat de potasiu posibil cu conținut de sare de magneziu

                        Produs obținut din sare brută de potasiu printr-un proces de extracție fizică, posibil conținând și săruri de magneziu

                        A

                        Reziduu rezultat din distilarea alcoolului și extract din reziduu

                        Cu excepția reziduului amoniacal rezultat din distilarea alcoolului

                        A

                        Carbonat de calciu

                        [cretă, marnă, rocă calcică pulverizată, depozit de nisip cu alge impregnate de calcar, (marnă), cretă fosfatată]

                        Numai de origine naturală

                        A

                        Carbonat de calciu și magneziu

                        Numai de origine naturală

                        de exemplu cretă magnezică, rocă calcică magnezică pulverizată etc.

                        A

                        Sulfat de magneziu (kieserit)

                        Numai de origine naturală

                        A

                        Soluție de clorură de calciu

                        Tratamentul frunzelor de meri, după evidențierea unei carențe de calciu

                        A

                        Sulfat de calciu (gips)

                        Produse definite la punctul 1 din anexa ID la Regulamentul (CE) nr. 2003/2003

                        Numai de origine naturală

                        A, B

                        Var industrial din producția de zahăr

                        Subproduse din producția de zahăr obținut din sfeclă de zahăr și din trestie de zahăr

                        A

                        Var industrial din procesul de fabricare sub vid a sării

                        Produs secundar obținut din procesul de fabricare sub vid a sării din saramura din zonele muntoase

                        A

                        Sulf elementar

                        Produse definite în anexa ID.3 la Regulamentul (CE) nr. 2003/2003

                        A

                        Oligoelemente

                        Micronutrienți anorganici enumerați în partea E din anexa I la Regulamentul (CE) nr. 2003/2003

                        A

                        Clorură de sodiu

                        Numai sare gemă

                        A

                        Praf de rocă și argile

                        B

                        Leonardit (sediment organic brut, bogat în acizi humici)

                        Doar dacă este obținut ca subprodus al unor activități de minerit

                        B

                        Xilit

                        Doar dacă este obținut ca subprodus al unor activități de minerit (de exemplu, subprodus rezultat din extracția cărbunelui brun)

                        B

                        Chitină (polizaharidă obținută din carapace de crustacee)

                        Doar dacă este obținută din pescării sustenabile, astfel cum sunt definite la articolul 3 litera (e) din Regulamentul (CE) nr. 2371/2002 al Consiliului
                           4
                         sau din acvacultură ecologică

                        B

                        Sediment organic bogat provenit din corpuri de apă dulce, format în absența oxigenului

                        (de exemplu, sapropel)

                        Doar sedimentele organice care sunt subproduse ale gestionării corpurilor de apă dulce sau care sunt extrase din foste zone de apă dulce

                        În cazul extracției, aceasta ar trebui efectuată în așa fel încât impactul asupra sistemului acvatic să fie minim.

                        Doar sedimente derivate din surse necontaminate de pesticide, de poluanți organici persistenți și de substanțe similare petrolului

                        Concentrațiile maxime în mg/kg de substanță uscată:

                        cadmiu: 0,7; cupru: 70; nichel: 25; plumb: 45; zinc: 200; mercur: 0,4; crom (total): 70; crom (VI): nedetectabil

               ”

               ANEXA II

               „ANEXA II

               Pesticide – Produsele pentru protecția plantelor menționate la articolul 5 alineatul (1)

               Toate substanțele enumerate în prezenta anexă trebuie să îndeplinească cel puțin condițiile de utilizare specificate în anexa la Regulamentul de punere în aplicare (UE) nr. 540/2011
                  5
               . Condiții mai restrictive pentru utilizarea în producția ecologică sunt specificate în a doua coloană a fiecărui tabel

               1.
                     Substanțe de origine vegetală sau animală

                        Denumire

                        Descriere, cerințe privind compoziția, condiții de utilizare

                        Extract de usturoi (Allium sativum)

                        Azadiractina extrasă din Azadirachta indica (neem)

                        Substanțele de bază (inclusiv: . lecitine, zaharoză, fructoză, oțet, zer, clorhidratul de chitosan
                           6
                         și Equisetum arvense etc.)

                        Doar acele substanțe de bază care corespund sensului articolului 23 din Regulamentul (CE) nr. 1107/2009
                           7
                        , care sunt cuprinse în definiția „produselor alimentare” de la articolul 2 din Regulamentul (CE) nr. 178/2002 și care sunt de origine vegetală sau animală

                        Substanțe care nu trebuie utilizate drept erbicide, ci doar pentru combaterea dăunătorilor și a bolilor.

                        Ceară de albine

                        Doar ca agent de elagare/agent de protecție a rănilor provocate arborilor prin elagare.

                        COS-OGA

                        Proteine hidrolizate, cu excepția gelatinei

                        Laminarin

                        Varecul trebuie fie cultivat ecologic în conformitate cu articolul 6d, fie recoltat în mod sustenabil în conformitate cu articolul 6c.

                        Feromoni

                        Numai în capcane și dozatoare.

                        Uleiuri vegetale

                        Toate utilizările autorizate, cu excepția utilizării ca erbicid.

                        Piretrine extrase din Chrysanthemum cinerariaefolium

                        Piretroizi (numai deltametrin sau lambda-cihalotrin)

                        Numai în capcane cu atractanți specifici; numai împotriva Bactrocera oleae și Ceratitis capitata Wied.

                        Lemn amar extras din Quassia amara

                        Numai ca insecticid, repelent.

                        Repelenți prin miros, de origine animală sau vegetală/grăsime de oaie

                        Doar pentru părțile necomestibile ale culturii și în cazul în care cultura nu este ingerată de oi sau capre

                        Salix spp. Cortex (numit și extract de scoarță de salcie)

               2.
                     Microorganisme sau substanțe produse de microorganisme

                        Denumire

                        Descriere, cerințe privind compoziția, condiții de utilizare

                        Microorganisme

                        Neprovenite din OMG.

                        Spinosad

               3.
                     Alte substanțe decât cele menționate în secțiunile 1 și 2

                        Denumire

                        Descriere, cerințe privind compoziția, condiții sau restricții de utilizare

                        Silicat de aluminiu (caolin)

                        Hidroxid de calciu

                        Când se utilizează ca fungicid, numai în pomii fructiferi, inclusiv pepiniere, pentru a controla Nectria galligena.

                        Dioxid de carbon

                        Compuși ai cuprului, sub formă de: hidroxid de cupru, oxiclorură de cupru, oxid de cupru, amestec de Bordeaux și sulfat tribazic de cupru

                        Până la 6 kg de cupru pe hectar pe an.

                        Pentru culturile perene, statele membre pot, prin derogare de la paragraful precedent, să prevadă ca limita de 6 kg de cupru să poată fi depășită într-un an dat, cu condiția limitării la 6 kg a cantității medii utilizate efectiv pe o perioadă de 5 ani, constând în anul în curs și cei patru ani precedenți.

                        Diamoniu fosfat

                        Numai ca atractant în capcane

                        Etilenă

                        Se pot autoriza numai utilizările de interior, ca agent de reglare a creșterii plantelor. Autorizările se limitează la utilizatori profesioniști.

                        Acizi grași

                        Toate utilizările autorizate, cu excepția utilizării ca erbicid

                        Fosfat feric [fier (III) ortofosfat]

                        Preparate destinate a fi dispersate pe suprafață, între plantele cultivate

                        Kieselgur (diatomit)

                        Soluție sulfo-calică (polisulfură de calciu)

                        Ulei de parafină

                        Carbonat acid de potasiu și sodiu (numit și bicarbonat de potasiu/sodiu)

                        Nisip de cuarț

                        Sulf

               ”

               ANEXA III

               „Anexa VIIIa

               Produse și substanțe autorizate pentru utilizarea sau adăugarea în produsele ecologice din sectorul vitivinicol, menționate la articolul 29c

                        Tipul tratamentului în conformitate cu anexa I A la Regulamentul (CE) nr. 606/2009

                        Denumirea produselor sau substanțelor

                        Condiții și restricții specifice în cadrul limitelor și al condițiilor stabilite de Regulamentul (CE) nr. 1234/2007 și de Regulamentul (CE) nr. 606/2009

                        Punctul 1: utilizare pentru aerare sau oxigenare

                        —Aer

                        —Oxigen gazos

                        Punctul 3: centrifugare și filtrare

                        —Perlit

                        —Celuloză

                        —Diatomit

                        Utilizare numai ca agent de filtrare inert

                        Punctul 4: utilizare pentru crearea unei atmosfere inerte și pentru manipularea produsului fără contact cu aerul

                        —Azot

                        —Dioxid de carbon

                        —Argon

                        Punctele 5, 15 și 21: utilizare

                        — Drojdii (1)

                        Punctul 6: utilizare

                        —Fosfat diamoniu

                        —Clorhidrat de tiamină

                        —Drojdie inactivată, autolizați de drojdie și pereți de drojdie

                        Punctul 7: utilizare

                        —Anhidridă sulfuroasă

                        —Bisulfit de potasiu sau metabisulfit de potasiu

                        (a)Conținutul maxim de anhidridă sulfuroasă nu depășește 100 de miligrame pe litru pentru vinurile roșii menționate în partea A punctul 1 litera (a) din anexa I B la Regulamentul (CE) nr. 606/2009 și care au un conținut de zahăr rezidual mai mic de 2 grame pe litru;

                        (b)Conținutul maxim de anhidridă sulfuroasă nu depășește 150 de miligrame pe litru pentru vinurile albe și roz menționate în partea A punctul 1 litera (b) din anexa I B la Regulamentul (CE) nr. 606/2009 și care au un conținut de zahăr rezidual mai mic de 2 grame pe litru;

                        (c)Pentru toate celelalte vinuri, conținutul maxim de anhidridă sulfuroasă aplicat la 1 august 2010 în conformitate cu anexa I B la Regulamentul (CE) nr. 606/2009 se reduce cu 30 miligrame pe litru.

                        Punctul 9: utilizare

                        — Cărbune pentru uz oenologic

                        Punctul 10: limpezire

                        —Gelatină alimentară (2)

                        —Proteine de origine vegetală extrase din grâu sau mazăre (2)

                        —Clei de pește (ihtiocol) (2)

                        —Ovalbumină (2)

                        —Taninuri (2)

                        —Proteine de cartofi (2)

                        —Extracte proteice din drojdii (2)

                        —Cazeină

                        —Chitosan obținut din Aspergillus niger

                        —Cazeinat de potasiu

                        —Dioxid de siliciu

                        —Bentonită

                        —Enzime pectolitice

                        Punctul 12: utilizare pentru acidificare

                        —Acid lactic

                        —Acid L(+) tartric

                        Punctul 13: utilizare pentru dezacidificare

                        —Acid L(+) tartric

                        —Carbonat de calciu

                        —Tartrat de potasiu neutru

                        —Bicarbonat de potasiu

                        Punctul 14: adăugare

                        —— Rășină de pin de Alep

                        Punctul 17: utilizare

                        — Bacterii lactice

                        Punctul 19: adăugare

                        — Acid L-ascorbic

                        Punctul 22: utilizare pentru barbotaj

                        — Azot

                        Punctul 23: adăugare

                        — Dioxid de carbon

                        Punctul 24: adăugare pentru stabilizarea vinului

                        — Acid citric

                        Punctul 25: adăugare

                        — Taninuri (2)

                        Punctul 27: adăugare

                        — Acid metatartric

                        Punctul 28: utilizare

                        — Gumă de acacia (2) (= gumă arabică)

                        Punctul 30: utilizare

                        — Bitartrat de potasiu

                        Punctul 31: utilizare

                        — Citrat cupric

                        Punctul 31: utilizare

                        — Sulfat de cupru

                        Punctul 35: utilizare

                        — Manoproteine de drojdie

                        Punctul 38: utilizare

                        — Așchii din lemn de stejar

                        Punctul 39: utilizare

                        — Alginat de potasiu

                        Punctul 44: utilizare

                        — Chitosan obținut din Aspergillus niger

                        Punctul 51: utilizare

                        Drojdie inactivată

                        Tipul tratamentului în conformitate cu partea A punctul 2 litera (b) din anexa III la Regulamentul (CE) nr. 606/2009

                        — Sulfat de calciu

                        Numai pentru «vino generoso» sau «vino generoso de licor»

               (J) Pentru diferitele sușe de drojdii: obținute din materii prime organice, dacă sunt disponibile. (2) Obținute din materii prime organice, dacă sunt disponibile.

               ”

                     (1)

                        Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).

                     (2)

                        Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).

                     (3)

                        JO L 304, 21.11.2003, p. 1.

                     (4)

                        Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (JO L 358, 31.12.2002, p. 59).

                     (5)

                        Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

                     (6)

                        Obținute din pescării sustenabile sau din acvacultură ecologică

                     (7)

                        Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare (JO L 309, 24.11.2009, p. 1).